หม่อมเจ้านวพรรษ์ ยุคล

พลตรี **หม่อมเจ้านวพรรษ์ ยุคล** (ประสูติ 1 มกราคม พ.ศ. 2521) มีพระนามลำลองว่า **ท่านชายปีใหม่** เป็นพระโอรสใน พลตรี พระเจ้าวรวงศ์เธอ พระองค์เจ้าภาณุพันธุ์ยุคล ประสูติแต่ หม่อมไฉไล ยุคล ณ อยุธยา เป็นพระนัดดาใน สมเด็จพระเจ้าบรมวงศ์เธอ เจ้าฟ้ายุคลทิฆัมพร กรมหลวงลพบุรีราเมศวร์ และเป็นพระราชปนัดดาในพระบาทสมเด็จพระจุลจอมเกล้าเจ้าอยู่หัว และ พระวิมาดาเธอ พระองค์เจ้าสายสวลีภิรมย์ กรมพระสุทธาสินีนาฏ ปิยมหาราชปดิวรัดา 

พลตรี หม่อมเจ้านวพรรษ์ ยุคล ทรงเป็นรัชทายาทโดยสันนิษฐาน ลำดับที่ 2 ตามกฎมณเฑียรบาลว่าด้วยการสืบราชสันตติวงศ์ พระพุทธศักราช 2467 รองจากสมเด็จพระเจ้าลูกยาเธอ เจ้าฟ้าทีปังกรรัศมีโชติ มหาวชิโรตตมางกูร สิริวิบูลยราชกุมาร อีกทั้งเป็นพระภาดา (ลูกพี่ลูกน้อง)  และผู้ถวายงานใกล้ชิดพระบาทสมเด็จพระวชิรเกล้าเจ้าอยู่หัว ปัจจุบันทรงเป็นข้าราชการในพระองค์ฝ่ายทหาร ตำแหน่งนายทหารปฏิบัติการพิเศษ สำนักงานนายทหารปฏิบัติการพิเศษในพระองค์พระบาทสมเด็จพระเจ้าอยู่หัว หน่วยบัญชาการถวายความปลอดภัยรักษาพระองค์

## พระประวัติและการทรงงาน
พลตรี หม่อมเจ้านวพรรษ์ ยุคล (พระนามเดิม หม่อมเจ้าปีใหม่ ยุคล) ประสูติเมื่อวันที่ 1 มกราคม พ.ศ. 2521 เป็นพระโอรสใน พลตรี พระเจ้าวรวงศ์เธอ พระองค์เจ้าภาณุพันธุ์ยุคล ประสูติแต่หม่อมไฉไล ยุคล ณ อยุธยา (สกุลเดิม ถาวร) เป็นพระนัดดาในพลเอก มหาอำมาตย์เอก สมเด็จพระเจ้าบรมวงศ์เธอ เจ้าฟ้ายุคลทิฆัมพร กรมหลวงลพบุรีราเมศวร์ กับพระเจ้าวรวงศ์เธอ พระองค์เจ้าเฉลิมเขตรมงคล และเป็นพระราชปนัดดา (เหลน) ในพระบาทสมเด็จพระจุลจอมเกล้าเจ้าอยู่หัว กับพระวิมาดาเธอ พระองค์เจ้าสายสวลีภิรมย์ กรมพระสุทธาสินีนาฏ ปิยมหาราชปดิวรัดา  
[thumb|พลตรี [พระเจ้าวรวงศ์เธอ พระองค์เจ้าภาณุพันธุ์ยุคล **พระบิดา**]]
หม่อมเจ้านวพรรษ์ ยุคล มีพระเชษฐภคินีและพระเชษฐาต่างพระมารดาสี่องค์คือ ท่านผู้หญิงพันธุ์สวลี กิติยากร (หม่อมเจ้าพันธุ์สวลี ยุคล), หม่อมเจ้าฐิติพันธุ์ ยุคล, คุณหญิงรังษีนภดล ยุคล และเรืออากาศโท หม่อมเจ้าภูริพันธ์ ยุคล, และมีพระขนิษฐาร่วมพระมารดาหนึ่งองค์ คือ ท่านหญิงภานุมา พิพิธโภคา 

ทั้งนี้ หม่อมเจ้านวพรรษ์ ยุคล เป็นพระประยูรญาติชั้นพระภาดา (ลูกพี่ลูกน้อง) ในพระบาทสมเด็จพระวชิรเกล้าเจ้าอยู่หัว รวมทั้งยังเป็นพระมาตุลา (น้าชาย) ในพระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ เพราะหม่อมเจ้านวพรรษ์ ยุคล เป็นพระอนุชาต่างพระมารดาของท่านผู้หญิงพันธุ์สวลี กิติยากร (พระมารดาในพระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ) และหม่อมหลวงณฐภา กิติยากร (นามเดิม : หม่อมหลวงสราลี กิติยากร) และยังเป็นพระอัยกาฝ่ายพระมารดา (ตา) ในสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา   

หม่อมเจ้านวพรรษ์ ยุคล ทรงเข้ารับราชการทหารในสังกัดกองบัญชาการกองทัพไทยในพระยศ **ว่าที่ร้อยตรี** ทรงสำเร็จหลักสูตรการรบแบบจู่โจม รร.ร.ศร. ปีงบประมาณ 2553 และ หลักสูตรส่งทางอากาศ โรงเรียนสงครามพิเศษ ศูนย์สงครามพิเศษ จากนั้นได้ดำรงตำแหน่งหัวหน้าชุดซุ่มยิงศูนย์ปฏิบัติการต่อต้านการก่อการร้ายสากล กองบัญชาการกองทัพไทย (ศตก.บก.ทท.) โดยทรงสำเร็จการศึกษาหลักสูตรชั้นนายร้อย รุ่นที่ 128 ในปี พ.ศ. 2555 และสำเร็จหลักสูตรปฏิบัติการต่อต้านก่อการร้าย ศูนย์ปฏิบัติการต่อต้านการก่อการร้ายสากล และได้รับพระราชทานยศเป็น **ร้อยเอก**

จนกระทั่งในปี พ.ศ. 2563 พระบาทสมเด็จพระวชิรเกล้าเจ้าอยู่หัว มีพระบรมราชโองการโปรดเกล้าโปรดกระหม่อมพระราชทานยศทหารเป็นกรณีพิเศษให้ ร้อยเอก หม่อมเจ้านวพรรษ์ ยุคล เป็น **พันโท** กับทั้งทรงพระกรุณาโปรดเกล้าฯ ให้ดำรงตำแหน่งนายทหารราชองครักษ์พิเศษ ประจำกรมทหารมหาดเล็กราชวัลลภรักษาพระองค์ กองบัญชาการทหารมหาดเล็กราชวัลลภรักษาพระองค์ หน่วยบัญชาการถวายความปลอดภัยรักษาพระองค์ และทรงพระกรุณาโปรดเกล้าโปรดกระหม่อมแต่งเป็นนายทหารพิเศษ ประจำกรมทหารมหาดเล็กราชวัลลภรักษาพระองค์ กองบัญชาการทหารมหาดเล็กราชวัลลภรักษาพระองค์ หน่วยบัญชาการถวายความปลอดภัยรักษาพระองค์

และเมื่อวันที่ 15 สิงหาคม พ.ศ. 2567 พระบาทสมเด็จพระวชิรเกล้าเจ้าอยู่หัว ทรงพระกรุณาโปรดเกล้าฯ แต่งตั้งให้ พันโท หม่อมเจ้านวพรรษ์ ยุคล เป็นข้าราชการในพระองค์ฝ่ายทหาร ตำแหน่งนายทหารปฏิบัติการพิเศษ สำนักงานนายทหารปฏิบัติการพิเศษในพระองค์พระบาทสมเด็จพระเจ้าอยู่หัว หน่วยบัญชาการถวายความปลอดภัยรักษาพระองค์ (อัตรา พันเอก) และพระราชทานยศ **พันเอก** ตั้งแต่วันที่ 9 สิงหาคม พ.ศ. 2567

ต่อมาเมื่อวันที่ 15 ธันวาคม พ.ศ. 2568 พระบาทสมเด็จพระวชิรเกล้าเจ้าอยู่หัว ทรงพระกรุณาโปรดเกล้าฯ แต่งตั้งให้ พันเอก หม่อมเจ้านวพรรษ์ ยุคล ดำรงตำแหน่งนายทหารปฏิบัติการพิเศษ สำนักงานนายทหารปฏิบัติการพิเศษในพระองค์พระบาทสมเด็จพระเจ้าอยู่หัว หน่วยบัญชาการถวายความปลอดภัยรักษาพระองค์ (อัตรา พลตรี) และพระราชทานยศ **พลตรี** ตั้งแต่วันที่ 11 ธันวาคม พ.ศ. 2568****

## ชีวิตส่วนพระองค์
หม่อมเจ้านวพรรษ์ ยุคล เสกสมรสกับ หม่อมอัญวิดา ยุคล ณ อยุธยา (สกุลเดิม สง่าศิลป์) เมื่อวันที่ 7 กรกฎาคม พ.ศ. 2547 โดยสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ทรงประกอบพิธีเสกสมรสพระราชทาน ณ พระที่นั่งบรมพิมาน ในพระบรมมหาราชวัง มีธิดาสองคน คือ
# หม่อมราชวงศ์พริมา ยุคล (คุณหญิงชะพลู; 5 กรกฎาคม พ.ศ. 2549)
# หม่อมราชวงศ์นภพิมพ์ ยุคล (คุณหญิงกะทิ; 8 พฤษภาคม พ.ศ. 2552)

ครั้งยังทรงพระเยาว์ ทรงศึกษาระดับประถมศึกษาและมัธยมศึกษาที่โรงเรียนสาธิตจุฬาลงกรณ์มหาวิทยาลัย และศึกษาต่อระดับอุดมศึกษาที่ Southern Cross University ประเทศออสเตรเลีย หลังจากทรงสำเร็จการศึกษา เสด็จกลับมาช่วยงานพระมารดา ในกิจการส่วนองค์และประกอบกรณียกิจแทนพระองค์เป็นครั้งคราว

โดยโปรดการปั่นจักรยานเสือภูเขาเป็นอย่างมาก ปัจจุบันทรงทำธุรกิจเปิดร้าน TANKstore และ Pro Cam-Fis นอกจากนี้ พลตรี หม่อมเจ้านวพรรษ์ ยุคล ยังโปรดการผจญภัยกับกิจกรรมกลางแจ้ง เช่น เรือใบ, พายเรือคายัคและเซิฟสกี (Kayak & Surfski) และทรงเคยลงแข่งรถมินิมาแล้วหลายครั้ง นอกจากนี้ยังทรงดูแลพื้นที่ศิลปวัฒนธรรมร่วมสมัยอัศวิน ซึ่งปรับปรุงจากสำนักงานเดิมของอัศวินภาพยนตร์ กิจการของพระบิดา บนถนนนาคราช ใกล้ย่านโบ๊เบ๊

## พระกรณียกิจ
หม่อมเจ้านวพรรษ์ ยุคล ทรงประกอบพระกรณียกิจต่าง ๆ เช่น

พ.ศ. 2551 พระราชพิธีพระราชทานเพลิงพระศพสมเด็จเจ้าฟ้าฯ กรมพระนราธิวาสราชนครินทร์ บดินทรเชษฐภคินี ทรงได้รับเกียรติให้อัญเชิญเครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก ในขบวนพระอิสริยยศ พร้อมด้วยเหล่าพระบรมวงศานุวงศ์ สมาชิกราชสกุลและราชนิกูล ณ พระเมรุ ท้องสนามหลวง 

และ พระราชพิธีพระศพสมเด็จเจ้าฟ้าฯ กรมพระนครปฐมบรมขัตติยานี มหาธีรราชธิดา ทรงพระกรุณาโปรดเกล้าฯ ให้จัดการพระราชพิธีกงเต๊กถวายเป็นพระราชกุศลแด่ดวงพระวิญญาณ โปรดให้จัดตามธรรมเนียมจีน

4 เมษายน พ.ศ. 2555 พระบาทสมเด็จพระมหาภูมิพลอดุลยเดชมหาราช บรมนาถบพิตร ทรงพระกรุณาโปรดเกล้าฯ ให้เสด็จแทนพระองค์ไปยังพระที่นั่งดุสิตมหาปราสาท ในพระบรมมหาราชวัง ในการเชิญถ้ำพระบุพโพ ไปขึ้นเกยประดิษฐานบนพระวอวิมานพร้อมหีบเครื่องพระบุพโพ เข้าขบวนเชิญออกจากพระบรมมหาราชวัง ไปยังเมรุหลวงหน้าพลับพลาอิศริยาภรณ์ วัดเทพศิรินทราวาส เพื่อพระราชทานเพลิงพระบุพโพ โดยมีหม่อมเจ้าปุสาณ สวัสดิวัตน์ เป็นองค์ประธานในพระราชพิธี

9 เมษายน พ.ศ. 2555 ในพระราชพิธีพระราชทานเพลิงพระศพสมเด็จเจ้าฟ้าฯ กรมพระนครปฐมบรมขัตติยานี มหาธีรราชธิดา ทรงได้รับเกียรติให้อัญเชิญเครื่องราชอิสริยาภรณ์รัตนวราภรณ์ ในขบวนพระอิสริยยศ พร้อมด้วยเหล่าพระบรมวงศานุวงศ์ สมาชิกราชสกุลและราชนิกูล ณ พระเมรุ ท้องสนามหลวง

29 ตุลาคม พ.ศ. 2556 ในงานสวดพระอภิธรรมพระศพสมเด็จพระสังฆราชเจ้า กรมหลวงวชิรญาณสังวร ทรงพระกรุณาโปรดเกล้าฯ ให้เสด็จเป็นองค์ประธานในการถวายภัตตาหารเพล ในพระพิธีธรรมรับพระราชทานฉันเพลแด่พระภิกษุสงฆ์จากวัดสุทัศนเทพวรารามราชวรมหาวิหาร 4 รูป ที่สวดพระอภิธรรมพระศพ

7 พฤศจิกายน พ.ศ. 2559 ทรงเป็นองค์ประธานในพิธีบำเพ็ญพระราชกุศลถวายภัตตาหารเช้าแด่พระพิธีธรรมสวดพระอภิธรรมพระบรมศพพระบาทสมเด็จพระมหาภูมิพลอดุลยเดชมหาราช บรมนาถบพิตร ณ พระที่นั่งดุสิตมหาปราสาท ในพระบรมมหาราชวัง และเป็น 1 ใน 129 คน จาก 100 ราชสกุล ที่ได้เดินในริ้วขบวนในพระราชพิธีถวายพระเพลิงพระบรมศพฯ ในส่วนของราชสกุล
 
19 กันยายน พ.ศ. 2562 พระบาทสมเด็จพระวชิรเกล้าเจ้าอยู่หัวทรงพระกรุณาโปรดเกล้าฯ ให้หม่อมเจ้านวพรรษ์ ยุคล เป็นผู้แทนพระองค์ไปทรงบำเพ็ญพระราชกุศลถวายสังฆทานและเครื่องไทยธรรมแด่พระสงฆ์ ณ ศาลาการเปรียญ วัดพระญาติการาม

2 ธันวาคม พ.ศ. 2563 พระบาทสมเด็จพระวชิรเกล้าเจ้าอยู่หัวทรงพระกรุณาโปรดเกล้าฯ ให้หม่อมเจ้านวพรรษ์ ยุคล เป็นผู้แทนพระองค์ไปในการประทานโล่รางวัล ในการจัดประชุมวิชาการระดับชาติและนานาชาติ "ราชภัฏวิจัย ครั้งที่ 6 ราชภัฏ ราชภักดิ์" ณ ศาลาดุสิดาลัย สวนจิตรลดา

## หลักสูตรทหาร

## พระเกียรติยศ

### พระยศทางทหาร
* พ.ศ. 2553 : *ร้อยตรี*
* พ.ศ. 2553 : *ร้อยโท*
* พ.ศ. 2556 : *ร้อยเอก*
* พ.ศ. 2563 : *พันโท*
* พ.ศ. 2567 : *พันเอก*
* พ.ศ. 2568 : *พลตรี*

### เครื่องราชอิสริยาภรณ์

## พงศาวลี




## อ้างอิง

หมวดหมู่:หม่อมเจ้าชาย
หมวดหมู่:ราชสกุลยุคล
หมวดหมู่:บุคคลจากโรงเรียนสาธิตจุฬาลงกรณ์มหาวิทยาลัย
หมวดหมู่:ผู้ได้รับเครื่องราชอิสริยาภรณ์ ป.ม.
หมวดหมู่:ทหารบกชาวไทย
หมวดหมู่:ผู้ได้รับเครื่องราชอิสริยาภรณ์ ท.จ. (ฝ่ายหน้า)
หมวดหมู่:ผู้ได้รับเครื่องราชอิสริยาภรณ์ ป.ช.
หมวดหมู่:ผู้ได้รับเหรียญรัตนาภรณ์ ว.ป.ร.3 (ร.10)
หมวดหมู่:พลตรี
หมวดหมู่:หม่อมเจ้า ชั้น 5